Publication: Magyar Közlöny
Issue: MK-2001-46 (Year: 2001, Number: 46)
Era: 1990-2004
Section: szóló 1997. évi CXXIV. törvény rendelkezéseiből következően megállapodást kötnek egymással.
Paragraph Index: 726

szóló 1997. évi CXXIV. törvény rendelkezéseiből következően megállapodást kötnek egymással. A Kormány nagyra értékeli az Egyház történelmi hagyományait, magyarországi missziójának 1523-ra datálható kezdetét, ennek 475 éves jubileumát, a nemzet erkölcsi és szellemi felemelése érdekében tett, hitéből fakadó erőfeszítéseit, részvételét a magyar szabadságküzdelmekben, az ország polgárosodása és az európai kultúrába való bekapcsolódása terén vállalt szerepét, szolgálatát a nemzet identitásának és kultúrájának megőrzése és fejlesztése érdekében. A Kormány üdvözli, hogy az Egyház oktatás-nevelési, kulturális, szociális és más közéleti intézményeket működtet, és ezáltal részt vállal a közszolgálati feladatok ellátásában, a közjó előmozdításában. A Kormány elismeri az Egyház azon közéleti törekvéseit, amelyek hozzájárultak és hozzájárulnak ahhoz, hogy a Magyar Köztársaság megbecsült tagja legyen az európai nemzetek közösségének, hogy a Magyar Köztársaság elősegítse a határon kívül élő magyarság identitásának és kultúrájának megőrzésére, fejlesztésére irányuló erőfeszítését, és együttműködhessen a világ valamennyi népével és országával.

Source: https://magyarkozlony.hu/hivatalos-lapok/326a986f43d90bfff3c185bef53946d546093fe7/dokumentumok/b00fa87f49acd2093393f66750769319b7fe03c8/letoltes